ECF ทดเวลาบาดเจ็บให้ IFEC เผยยังรอข้อมูลเพิ่มเติมก่อนเข้าลงทุน
ECF ทดเวลาบาดเจ็บให้ IFEC ยืดอายุสัญญาเงินกู้ระยะสั้น หลังครบกำหนดแล้วแต่ยังคงหาข้อสรุปไม่ได้ เผยยังรอข้อมูลเพิ่มเติมก่อนเข้าลงทุน
27 มี.ค. 2560

นายอารักษ์ สุขสวัสดิ์ กรรมการผู้จัดการบริษัท อีสต์โคสท์เฟอร์นิเทค จำกัด (มหาชน) หรือ ECF เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีที่บริษัทได้ลงนามในสัญญาวางเงินมัดจำ เพื่อเข้าศึกษาการลงทุนในโครงการโรงไฟฟ้าชีวมวล ขนาดกำลังการผลิต 7.5 MW ในจ.ลพบุรี จำนวน 50 ล้านบาท ซึ่งเป็นสินทรัพย์ของบริษัท ทรู เอ็นเนอร์ยี่ เพาเวอร์ ลพบุรี จำกัด (TRUE-P) ในกลุ่มของบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ว่า ขณะนี้อยู่ระหว่างการศึกษาความเป็นไปได้ในการลงทุน
โดยจากการเข้าศึกษาการลงทุนและการตรวจสอบฐานะกิจการ (Due Diligence) ในด้านเทคนิคของโครงการโรงไฟฟ้าชีวมวลดังกล่าวบริษัทมองว่า เป็นการลงทุนที่คุ้มค่าในระดับหนึ่ง แต่ขณะนี้ยังไม่สามารถสรุปได้ว่าจะเข้าลงทุนในโครงการดังกล่าวหรือไม่ เนื่องจากบริษัทยังได้รับข้อมูลไม่ครบถ้วน หลังมีความล่าช้าในการรวบรวมข้อมูลและต้องรอตรวจสอบฐานะกิจการให้เสร็จสิ้นก่อน ซึ่งคาดว่าจะสรุปผลได้ใน 1-2 เดือนข้างหน้า
ทั้งนี้บริษัทได้ทำสัญญาในรูปแบบเงินกู้ยืมระยะสั้นไม่เกิน 90 วันขึ้นมา ซึ่งระหว่าง IFEC และบริษัทจะมีการคิดอัตราดอกเบี้ย 6.25% ต่อปี โดยเสนอหลักประกันคือหุ้นที่ IFEC ถืออยู่ใน IFEC-T จำนวน 5 ล้านหุ้น หรือคิดเป็น 8.3% มาจำนำ และให้ระบุไว้ในเงื่อนไขสัญญาว่าสามารถใช้แทนการวางเงินมัดจำตามสัญญาได้ และหากผลการศึกษาเป็นที่น่าพอใจเงินจำนวน 50 ล้านบาท จะถือเป็นส่วนหนึ่งของราคาซื้อขาย แต่หากไม่เป็นที่น่าพอใจ ทาง IFEC จะต้องคืนเงินจำนวน 50 ล้านบาทให้บริษัทภายในวันที่ 26 มี.ค.60 หรือภายในทันทีที่ทราบผลว่าการศึกษาความเป็นไปได้ของโครงการไม่เป็นที่น่าพอใจ
อย่างไรก็ตามในวันนี้ (27 มี.ค.) เลยกำหนดตามสัญญาเงินกู้แล้วแต่บริษัทยังไม่สามารถสรุปได้ว่าจะเข้าลงทุนในโครงการดังกล่าวหรือไม่ เนื่องจากยังมีความไม่พร้อมในเรื่องของข้อมูล ดังนั้น บริษัทจึงจะต้องทำเรื่องเจรจากับ IFEC เพื่อขยายระยะเวลาเพิ่ม